Hoe om ̓n sterk wagwoord te skep - WelstandWelstand
Tuis / Advies / Hoe om ̓n sterk wagwoord te skep
Deesdae is ons lewens heeltemal aanlyn en van ons belangrikste werk, inligting en belangstellings is dus ook aanlyn.
Ongelukkig is daar ʼn menigte risiko’s wat ons privaatheid in gevaar stel. Dit is hoekom jy die bes en sterks moontlike wagwoorde moet skep sodat jou digitale privaatheid veilig is. Dit is beter om eerder veilig as jammer te wees.
Om dit te doen is daar is ʼn paar moets en moenies.
Lengte is koning
Die skep van ʼn goeie wagwoord het verskuif van kompleksiteit na lengte en elke bykomende karakter maak dit eksponensieel meer weerstandig teen brutokragaanvalle.
“Ten spyte van wat al daardie aanporders vir unieke karakters en bokasletters wil hê jy moet glo, maak lengte meer saak as kompleksiteit. As jy eers by die 12-15-letter-strek kom, word dit baie moeiliker vir ʼn kuberkraker om jou wagwoord deur bruto krag of ʼn raaiskoot in die hande te kry,” sê Brian Barret, die digitale direkteur by Wired.com.
ʼn Wagwoord van agt karakters of meer is raadsaam.
“Hoe meer jy die letters (bokas en onderkas), syfers en simbole meng, hoe sterker is jou wagwoord en hoe moeiliker is dit om dit met ʼn brutokragaanval te kraak,” sê Charlotte Empey, bemarkingsdirekteur by Avast en ʼn kampvegter vir verbruikersveiligheid en -privaatheid.
ʼn Ruwe riglyn is om jou wagwoord só saam te stel dat dit vier verskillende soort karakters bevat: bo- en onderkasletters, syfers en spesiale karakters soos */”&. “As jy net een spesiale karakter in jou wagwoord het, moenie dit die eerste of laaste karakter van jou wagwoord maak nie, d.w.s. aGdQ101@,” sê Lucy Bodenham van die Universiteit van Londen.
“As en wanneer jy hierdie spesiale karakters ontplooi ─ as jy kies om nie ʼn wagwoordbestuurder te hê nie, sal baie insetvelde jou dwing om dit te kry ─ probeer om hulle nie almal saam aan die begin of die einde te sit nie. Dis wat almal doen, wat beteken dit is waarna die slegte ouens soek. Spasieer hulle oor die hele wagwoord om die raaiwerk ekstra moeilik te maak,” sê Barrett.
Hou dit uniek
Bodenham sê jou wagwoord moet nie enige naam of woord in enige vreemde taal wees nie. Dit moet ook nie enige deel van jou naam, adres of geboortedatum bevat nie. Moet ook nie dieselfde wagwoord op verskillende webtuistes gebruik nie.
Empey se raad is om die ooglopende te vermy. “Moet nooit syfers of letters gebruik wat op mekaar volg nie, en moet om hemelsnaam nie die woord ‘wagwoord’ gebruik nie. Kom vorendag met unieke wagwoorde wat geen persoonlike inligting soos jou naam of geboortedatum bevat nie. As jy spesifiek vir ʼn wagwoordkraking geteiken word, sal die kraker alles wat hy van jou weet in sy raaiskote gebruik.”
Bodenham waarsku teen die deel van wagwoorde tussen mense en stelsels. Moenie jou banksake op gedeelde rekenaars of ander toestelle soos skootrekenaars doen nie. Moenie jou wagwoorde op notaplakpapiertjies skryf of dit in ʼn onbeveiligde memo op jou selfoon stoor nie. Moenie ʼn lys in onbeveiligde dokumente, tekslêers of sigblaaie op jou skootrekenaar bêre nie.
Brian Barrett, 12 September 2017, “Take these 7 steps now to reach password perfection”, https://www.wired.com/story/7-steps-to-password-perfection/.
Charlotte Empey, 15 Augustus 2018, “How to create a strong password”, https://blog.avast.com/strong-password-ideas.
Jareth, 23 Januarie 2018, “How to create, manage and store passwords securely”, https://blog.emsisoft.com/en/29524/how-to-create-manage-store-passwords/.
Lucy Bodenham, 17 Maart 2017, “How to manage your passwords safely”, https://london.ac.uk/news-opinion/london-connection/top-tip/manage-passwords.